Ένας ακόμα άνθρωπος έχασε τη ζωή του εξαιτίας του κορωνοϊού στην Ελλάδα.

Πρόκειται για άνδρα, ηλικίας 90 ετών από την Πτολεμαΐδα που νοσηλευόταν σε Μονάδα Εντατικής Θεραπείας. Ο ασθενής κατέληξε μετά από σοβαρές επιπλοκές πνευμονίας. Για το περιστατικό με τον δεύτερο νεκρό ασθενή με κορωνοϊό θα ακολουθήσει ενημέρωση από το υπουργείο Υγείας.

Τα ξημερώματα της Πέμπτης, είχε καταλήξει και ένας άνδρας 66 ετών από τον SARS-CoV-2 ενώ τέσσερα ακόμα άτομα νοσηλεύονται στην εντατική.

Συνολικά, 190 κρούσματα κορωνοϊού έχουν καταγράφει στην Ελλάδα, εκ των οποίων 11 χωρίς ιστορικό ταξιδιών ή επαφής με επιβεβαιωμένο κρούσμα. Σαράντα έξι άτομα νοσηλεύονται σε κατά τόπους νοσοκομεία αναφοράς ενώ για 36 άτομα, η ιχνηλάτησή τους είναι υπό διερεύνηση. Ανάμεσα στους ασθενείς είναι και επτά παιδιά.

Από τα 11 «ορφανά» κρούσματα, τα 9 έχουν εντοπιστεί στην Αττική. Τα κρούσματα χωρίς προφανές ιστορικό σύνδεσης είναι ενδεικτικά τις «σιωπηλής» εξάπλωσης του ιού για την οποία προειδοποιούσαν τις προηγούμενες εβδομάδες οι λοιμωξιολόγοι, καθώς πολλοί φορείς μεταδίδουν τον κορωνοϊό κατά την ασυμπτωματική φάση.

Οι ειδικοί εκτιμούν πως ο πραγματικός αριθμός των κρουσμάτων είναι σαφώς μεγαλύτερος καθώς, στατιστικά, πολλοί εκδηλώνουν μόνο τα ήπια συμπτώματα της νόσου COVID-19 πιθανολογείται πως μία μεγάλη μερίδα ασθενών, δεν πηγαίνει ποτέ για εξετάσεις με αποτέλεσμα να μην διαγιγνώσκεται με τον κορωνοϊό. Όλα δείχνουν πως η Ελλάδα εισέρχεται πλέον στην φάση 2 ενώ οι ειδικοί θεωρούν πιθανή μια έξαρση της νόσου στην χώρα μας έως τα μέσα Απριλίου.